НыбжьыщIэхэм я зэфIэкI
Щапхъэу къалъытэ «Вагъуэ цIыкIу» сабий къэфакIуэ ансамблым (художественнэ унафэщIыр КъБР-м гъуазджэхэмкIэ щIыхь зиIэ и лэжьакIуэ Къурашэ Эдикщ) аргуэру зы текIуэныгъэ иIэщ. Нартан къуажэм и щIэблэр щытекIуащ цIыхубэ къафэхэмкIэ Шершнев Виктор и саугъэтыр къэхьыным теухуауэ екIуэкIа зэпеуэм.
«Алые паруса» щэнхабзэ фон-дым и нэIэм щIэту ар мазаем и 14 — 17 махуэхэм Сочэ къалэм щекIуэкIащ. Урысейм и щIыпIэ зэхуэмыдэу тIощI-рэ тхум я гупхэр хэтащ зэхьэзэхуэм, я лъэпкъ хъугъуэфIыгъуэр утыкум щагъэлъагъуэу. Къэбэрдей-Балъкъэрым икIа гупым игъэзэщIащ къафищ — «Уджпыху» адыгэ къафэжьыр, махуэшхуэ «Ислъэмейр», мэлыхъуэхэм я къафэр. Жэуаплыныгъэшхуэ яхэлъу сабийхэр Iуэхум зэрыбгъэдыхьам гу лъумытэнкIэ Iэмал иIэтэкъым. Абыхэм къеплъхэм наIуэ щащIырт адыгэ лъэпкъ къэфэкIэм и дахагъэр, я хэкум щызекIуэ хабзэмрэ гъуазджэ хъугъуэфIыгъуэхэмрэ пщIэ зэрыхуащIыр.
Сабий ансамблым игъэлъэгъуа къафэхэм я мызакъуэу, я щыгъынхэри, утыку итыкIэри фIы дыдэу къилъытащ къэпщытакIуэ гупым. Абы къыхуагъэфэщащ япэ нагъы- щэм и лауреат дипломымрэ сом мин 65-рэ хъу ахъшэ саугъэтрэ. КъэфакIуэ ныбжьыщIэхэм псоми къратащ зэпеуэм зэрыхэтам щыхьэт техъуэ тхылъхэр, гупым и къэфакIуэ пажэ Абазэ Марат «Ступень к мастерству» дипломыр къыхуагъэфэщащ.
«ТекIуахэм я кубок» фIащауэ къэфакIуэхэм я грант зэхьэзэхуэу Сочэ жэпуэгъуэ мазэм щрагъэкIуэкIынум и программэм «Вагъуэ цIыкIур» хагъэхьащ.
КIАРЭ Элинэ,
Шэджэм район администрацэм
и пресс-IуэхущIапIэм и лэжьакIуэ.
